Webinarul “Private renting, tenants and landlords in postcommunist societies”, co-organizat de Universitatea din București

Miercuri, 12 aprilie 2023, Universitatea din București și UK Collaborative Centre for Housing Evidence organizează webinarul cu titlul Private renting, tenants and landlords in postcommunist societies (Ce știm despre sistemul de închiriere privată a locuințelor și despre experiențele chiriașilor și proprietarilor în societățile postcomuniste?).
Evenimentul va avea loc online, începând cu ora 15:00 (ora 14:00 CET), participarea este gratuită, iar limba de comunicare este engleza. 
Persoanele interesate să ia parte la webinar sunt invitate să se înscrie pe platforma Eventbride aici. 

Webinarul: o parte teoretică și una interactivă
Evenimentul este structurat în două părți: prima, care va cuprinde patru prelegeri, și a doua, care va consta într-un panel de discuții, în cadrul căruia participanții pot adresa întrebări în legătură cu tema propusă.
La eveniment, UB va fi reprezentată de de dr. Adriana Mihaela Soaita, afiliată de asemenea și Universității din Glasgow. Cercetătoarea va prezenta publicului o sinteză a proiectului MSCA EU Horizon Understanding private tenants and landlords in postcommunist Romania (Economiile afective ale piețelor emergente de închiriere privată a locuințelor: să înțelegem chiriașii și proprietarii din România postcomunistă).
În continuare, prof. univ. dr. Alan Morris de la Universitatea de Tehnologie din Sydney, analizează ceea ce se întâmplă dacă un sector de închiriere dereglementat devine generalizat și înrădăcinat într-un sistem de locuințe în care închirierea socială este aproape inexistentă. În intervenția sa, cadrul didactic va avea printre referințe Australia.
Cea de-a treia prelegere, susținută de dr. Jane Zavisca de la Universitatea din Arizona, se canalizează asupra implicațiilor normei sociale a „privatismului” („ce-i al meu, al meu să fie”) asupra așteptărilor pe care le au chiriașii în ceea ce privește condițiile asigurate de proprietari, precum și asupra practicilor familiale și relației chiriași/proprietari. Lucrarea se bazează pe cercetările conferențiarei pe această temă, pornind de la exemplele Ucrainei, Rusiei și ale altor state postsovietice.
Ultima intervenție, a lui Claudio Acioly, arhitect și urbanist, membru al Consiliului Federației Internaționale de Locuințe și Planificare (Council of the International Federation of Housing and Planning), examinează rolul acestui segment de locuire pentru cei cu venituri mici din întreaga lume, de la „favelele” braziliene până la locuințele din Albania.
Panelul de discuții, moderat de către prof. univ. dr. Alan Morris, va încheia webinarul. În cadrul dezbaterii, participanții pot adresa întrebări speakerilor și pot împărtăși celor prezenți viziunea proprie despre rolul și viitorul sistemului de închiriere privată a locuințelor în țările postcomuniste.
„În timp ce rolul și dinamica segmentului de închiriere privată a locuințelor este adus sub semnul reflectoarelor de către cercetători, activiști și factori de decizie din țările anglo-saxone și vechile state ale Uniunii Europene, apariția sa recentă în țările postcomuniste a rămas mai curând neobservată. Acest webinar pune la îndoială ceea ce (nu) știm și ar trebui să știm despre acest sector al locuirii și dezbate viitorul său”, transmit organizatorii.
Mai multe informații despre webinar, speakeri și temele propuse pot fi consultate aici.
